Uudet säännökset turvaavat palvelujen laatua ja henkilöstön riittävyyttä. Niillä vahvistetaan esimerkiksi kotikäyntien suunnittelua ja kotihoidon toteuttamista, henkilöstövajaukseen puuttumista ja henkilöstön riittävyyden varmistamista, omavalvontaa ja johtamista.
Kotikäyntien hyvällä suunnittelulla tähdätään siihen, että asiakas saa hänelle kuuluvat palvelut ja muutokset asiakkaan palvelutarpeessa otetaan joustavasti ja asiakkaan edun mukaisesti huomioon.  Suunnittelun tavoitteena on myös se, että henkilöstön työaika riittää mahdollisimman hyvin palvelujen toteuttamiseen.
Toimintayksikön johdon on ryhdyttävä toimenpiteisiin henkilöstön riittävyyden turvaamiseksi, jos suunniteltuja kotikäyntejä ei voida toteuttaa henkilöstön vajauksen vuoksi. Riittävän henkilöstömäärän varmistaminen parantaa palvelujen kokonaislaatua, kun asiakkaiden tarpeisiin pystytään vastamaan monipuolisesti. Kiire ja riittämättömät resurssit heikentävät kotihoidon laatua ja hoidon jatkuvuutta sekä myös henkilöstön työhyvinvointia ja työn mielekkääksi kokemista.
Omavalvontaan sisältyy jatkossa myös henkilöstön riittävyyden jatkuva seuranta.